સાંજના આઠ વાગ્યાથી લેપટોપ સામે બેસી બેસીને એ થાકી ગઈ હતી. એણે ઓશીકાનો ટેકો લીધો. લેપટોપમાં ખૂપેલી આંખોની પાંપણો ઢળી પડી. આજે કઈ તારીખ થઈ? યાદ નહોતું આવતું. એકવીસમી તારીખે આટલા વાગે તો એ મલ્હારને મળી ચૂકી હશે, જોઈ ચૂકી હશે. એ વિચારી રહી. એણે આસપાસ નજર દોડાવી. દીવાલ પર ડિજિટલ કેલેન્ડર હતું. આખા મહિનાની ડેઈટ્સ એના પર બ્લિંક થઈ રહી હતી. ગુલાલે એના પર નજર સ્થિર કરી. આજે બુધવાર એટલે સત્તર તારીખ, આવતી કાલે અઢાર, પછી ઓગણીસ, પછી વીસ અને પછી....એની નજર એકવીસ તારીખ પર જાય અને મલ્હાર સાથેની મુલાકાતનું સમણું આંજે એ પહેલાં જ અઢાર તારીખ પર પાછી ફરી. આવતી કાલે અઢારમી ઓક્ટોબર...